**אמונות יסוד על אודות אושר בתרבות המערב**

**ד"ר בינה ניר**

**תקציר**

 במאמר זה נבחן שלוש אמונות יסוד על אודות אושר המושרשות בתרבות המערב שצמחו על בסיס הנראטיב היהודי-נוצרי. בהתייחס לכל אחת מהאמונות נציג מעט מהשורשים התרבותיים שלה תוך ניסיון להבין את הקונסטרוקציה התרבותית שנוצרה סביבה.

1. **האושר כתכלית ומטרה** – התפיסה האוטופית כי קיים זמן ומקום בו נמצא האושר המושלם מושרשת בחשיבה המערבית ומרחיקה את האדם מהחיים כאן ועכשיו. תפיסה זו נובעת, בין השאר, מהמיתוס המכונן של סיפור גן העדן. האושר הוא נוסטלגיה לזמן עבר או געגוע לעתיד.
2. **הצלחה ואושר** –את ההנחה כי הצלחה מביאה עמה אושר ניתן למצוא כבר בטקסט המקראי[[1]](#footnote-1) ובפילוסופיה היוונית. תפיסה זו הרואה את המרוץ אחר הצלחה כמרדף אחר האושר מכונה על-ידי Sandage[[2]](#footnote-2) "השילוש הקדוש" – חיים, אמביציה ומרדף אחר אושר.
3. **אושר כניגוד לסבל** – רבים מבני תרבות המערב רואים באושר את ניגודו של הסבל. למעשה, אין זמן שאפשר לזהות בו אושר נטול סבל. הסבל הוא ערך ביצירת חיי אדם. הסבל מוליך אותנו עמוק לתוך עצמנו[[3]](#footnote-3). הסבל וההנאה אינם ניגודים. בכל הנאה כרוך כאב – אושר וסבל 'אחים תאומים' כפי שמכנה אותם ניטשה.[[4]](#footnote-4)

1. בינה ניר, *כישלון ההצלחה*, תל-אביב: הוצאת רסלינג, 2016: 117. [↑](#footnote-ref-1)
2. Scott A. Sandage, *Born Losers – A History of Failure in America*, Harvard University Press, 2005:14 [↑](#footnote-ref-2)
3. Paul Tillich, *The Courage To Be*, New Heaven: Yale University Press, 1952:35-38 [↑](#footnote-ref-3)
4. Friedrich Nietzsche, *The Gay Science*, trans. Walter Kaufman, New York: Vintage Books, 1974: 270 [↑](#footnote-ref-4)